Árásir með brennisteinssýru , morð og nauðganir eru meðal þess sem aftrar sífellt fleiri námfúsum stúlkum frá skólagöngu í Afganistan . Skólastúlkur halda sig í auknum mæli heima af öryggisástæðum , einnig í höfuðborginni Kabúl , sem þó er talin með frjálslyndari stöðum í landinu . Talið er að vaxandi ofbeldi og áreiti geti valdið því að heil kynslóð afganskra stúlkna verði af menntun þar sem þær neyðist til að halda sig heima . Með sýru að vopni Í nóvember var brennisteinssýru skvett á hóp stúlkna í borginni Kandahar í suðurhluta Afganistans . Stúlkurnar voru á leið í skólann þegar menn á mótorhjóli stöðvuðu þær . „ Eru þið á leiðinni í skólann , stúlkur ? “ spurðu mennirnir . Svo fór hina 16 ára Atifa Biba að svíða í andlitið . Undarleg lykt gaus upp um leið og húð hennar byrjaði að bráðna . Vinkona hennar reyndi að þurrka af henni vökvann en þá fékk hún líka gusu framan í sig . Stúlkurnar brenndust margar illa í andliti og voru lagðar inn á sjúkrahús . Markmiðið með árásinni var að hræða stúlkur frá skólagöngu en nú hafa flest fórnarlambanna samt snúið aftur . Þær segjast staðráðnar í að mennta sig jafnvel þó þeim berist hótanir frá árásarmönnunum , sem sitja í fangelsi . Í valdatíð talibana í Afganistan frá miðjum tíunda áratugnum og fram að innrás Bandaríkjahers árið 2001 var konum ekki leyft að vinna úti og ferðafrelsi þeirra var skert . Viðhorf ólíkra hópa talibana til stöðu kvenna eru mismunandi . Allir vilja þeir þó koma að þröngri túlkun sinni á sjaría-lögunum sem setur höft á frelsi kvenna , m.a. til mennta . Afganska þingkonan Shukria Barakzai fær reglulega morðhótanir fyrir að halda uppi umræðum um málefni kvenna . Barakzai segir í samtali við breska dagblaðið The Guardian að á meðan henni sé ráðlagt að halda sig heima fái stríðsherrar á þinginu , sem einnig hafi fengið morðhótanir , umsvifalaust brynvarða bíla til afnota , vopnaða verði og öruggt húsnæði frá ríkisstjórninni . Þingið samansafn ódæðismanna Að sögn Barakzai finna afganskar konur í auknum mæli fyrir óöryggi nú þegar vestrænir og afganskir embættismenn leita eftir samvinnu við stríðsherra , í von um aukinn stöðugleika og frið . Barakzai segir að fleiri hópar ógni frelsi kvenna en talibanar . „ Þingið er samansafn af stríðsherrum , eiturlyfjabarónum og glæpaforingjum , “ segir hún . Hún segir jafnframt algengt að á hana sé kallað „ drepum hana “ þegar hún taki til máls í þinginu , hótanir frá starfsfélögum á þingi séu tíðar . Óttast er að afganska þingið sé að verða íhaldssamara hvað konur varðar . „ Hugmyndir talibana eru fólki okkar eðlilegar , sérstaklega hugmyndir þeirra um konur , “ segir Barakzai . „ Við höfum miklar áhyggjur af því að réttur okkar muni skerðast , nú þegar yfirvöld eiga í viðræðum við talibana . Við konur megum ekki vera fórnin sem færð verður fyrir frið við talibana , “ segir Shinkai Karokhail , þingkona í Kabúl . Hún gagnrýnir jafnframt að af þeim 68 konum sem eigi sæti á afganska þinginu ræði aðeins fimm þeirra gagnrýnið um stöðu kvenna . Sýran bræðir Sýruárásir eru ofbeldi þar sem sýru er skvett í andlitið á fólki . Meirihluti fórnarlambanna er konur og margar þeirra undir 18 ára aldri . Oftast er notast við brennisteinssýru , sem er m.a. að finna í rafhlöðum . Húð bráðnar undan sýrunni og stundum koma beinin í ljós undan skinninu en svo getur einnig farið að beinin leysist upp . Fari sýran í augun veldur hún varanlegum skaða . Mörg fórnarlamba sýruárása hafa misst sjón á öðru eða báðum augum . Afleiðingarnar eru einnig sálrænar og félagslegar . Mörg fórnarlambanna einangrast og eru útskúfuð úr samfélaginu . Slíkar árásir eiga ekki rætur að rekja til íslam eða annarra trúarbragða en eru algengar m.a. í Kambódíu , Afganistan , Indlandi , Bangladess , Pakistan og öðrum Asíulöndum .